TRC ลุ้นเซ็นสัญญาก่อสร้าง EPCC โครงการเหมืองแร่โปรแตซปลายปีนี้-ต้นปีหน้า
TRC ลุ้นเซ็นสัญญาก่อสร้าง EPCC โครงการเหมืองแร่โปรแตซปลายปีนี้-ต้นปีหน้า
11 พ.ย. 2559

นายภาสิต ลี้สกุล ประธานเจ้าหน้าที่บริหาร บริษัท ทีอาร์ซี คอนสตรัคชั่น จำกัด (มหาชน) หรือ TRC เปิดเผยว่า บริษัทจะสามารถลงนามสัญญารับเหมาก่อสร้าง EPCC โครงการเหมืองแร่โปรแตช มูลค่า 32,664 ล้านบาท กับบมจ.อาเซียนโปแตซชัยภูมิ (APOT) ภายในไตรมาส 4/59 หรือไตรมาส 1/60 หลังบริษัทได้รับ Letter of Award ตั้งแต่เดือนก.พ.59  โดยปัจจุบัน APOT ยังอยู่ในระหว่างการดำเนินการเจรจาขอสินเชื่อโครงการกับสถาบันการเงิน
ณ สิ้นไตรมาส 3/59 กลุ่มบริษัทมีงานที่อยู่ระหว่างก่อสร้างที่ยังไม่รับรู้รายได้ (Backlog) จำนวน 10 โครงการ มูลค่า  4,672.01 ล้านบาท โดย Backlog ดังกล่าวได้รวมงาน Early Works มูลค่า 711 ล้านบาท มูลค่างานที่เหลืออยู่ ณ สิ้นไตรมาส 3 จำนวน 594 ล้านบาท ซึ่งเป็นส่วนงานที่เร่งด่วนของโครงการ Surface and Facilities จาก APOT
นอกจากนี้บริษัทมีแผนงานจะเข้าประมูลงานโครงการขนาดใหญ่จากบมจ.ปตท. (PTT) คือ โครงการระบบท่อส่งก๊าซธรรมชาติ บนบกเส้นที่ 5 โดยคาดว่าปตท. จะออกข้อเสนอการประกวดราคาในปลายปีนี้หรือต้นปีหน้า
นายภาสิต กล่าวอีกว่า สำหรับผลประกอบการในไตรมาส 3/59 มีรายได้จากการให้บริการก่อสร้าง 1,170.17 ล้านบาท เพิ่มขึ้น 299.28 ล้านบาทจากงวดเดียวกันของก่อน และมีกำไรสุทธิจำนวน 70.24 ล้านบาท เพิ่มขึ้น 11.62% จากงวดเดียวกันของปีก่อน และเพิ่มขึ้น 232.73% จากไตรมาส 2/58  และมีอัตรากำไรสุทธิ 5.99%
สำหรับรายได้และกำไรที่เพิ่มขึ้นมากมาจากการรับรู้รายได้เพิ่มเติมของโครงการท่อก๊าซธรรมชาติสระบุรี-นครราชสีมา ซึ่งดำเนินการโดย Sinopec-TRC Joint Venture และจากโครงการของ APOT ที่บริษัทได้รับงานในตอนต้นปี คือ Preparation and Refurbishment of Existing Decline และงาน Early Works ของ Turnkey Delivery of APOT Project Package  ,Surface Processing and Facilities อีกทั้งจากงานของบริษัท สหการวิศวกร จำกัด ซึ่งเป็นบริษัทย่อย ที่เริ่มรับรู้รายได้ของโครงการจัดหา ติดตั้ง ทดสอบระบบเครื่องจักร และอุปกรณ์การผลิตบุหรี่ ด้านกระบวนการผลิตยาเส้นพอง (M-01/2) จากโรงงานยาสูบ กระทรวงการคลัง
ส่วนงวด 9 เดือน ปีนี้ บริษัทมีรายได้รวม 2,707.76 ล้านบาท เพิ่มขึ้น 135.52 ล้านบาทจากงวดเดียวกันของปีก่อน และมีกำไรสุทธิ 157.44 ล้านบาท ลดลงจากระดับกำไรสุทธิ 206.94  ในช่วงเดียวกันของปีก่อน
                